
Erakusketa martxoaren 1era arte egongo da ikusgai

ARKABIAk ‘Material Tales. Objektuen bizitza’ aurkeztu du, diseinuak bizitza modernoa nola eraldatu duen hausnartzeko erakusketa 

• Erakusketaren lehenengo zatia Londresko Design Museum-etik dator, eta 74 objektu biltzen ditu, materialen jatorriak, eraldaketa teknikoa eta industriala, horiek erabiltzeak ingurumenean dituen ondorioak eta alternatiba jasangarriagoetarantz duen bilakaera ezagutzeko  
• Basque BioDesign Center-ekin lankidetzan, ‘Material Tales’ erakusketak euskal testuinguruari eskainitako bigarren zati bat bildu du, bertako tradizioari eta paisaiari lotutako materialak berreskuratzearen, industria-hondakinen eraldaketaren eta material berriak garatzeko organismo biziekin esperimentatzearen inguruan egituratu dena

Vitoria-Gasteiz, 2026ko azaroak 5.- ARKABIA, Vital Fundazioaren kultura guneak bere erakusketa berria aurkeztu du gaur: ‘Material tales. Objektuen bizitza’, materialen munduan eta horien alderdi anitzetan barrena egindako ibilbidea, diseinuak bizitza modernoa nola eraldatu duen eta prozesu horiek planetarentzat zer ondorio dituzten ulertzeko. Datorren urteko martxoaren 1era arte, erakusketak aukera emango du materialak nondik datozen, nola eraldatzen diren eta horien kontsumoak zer eragin duen jakiteko, eta ingurunea zaintzearen eta errespetatzearen inguruan kontzientziatzeko. Erakusketa ARKABIAn egongo da (Posta kalea 13-15, Vitoria-Gasteiz) 2027ko martxoaren 1era arte, astelehenetik igandera, 11:00etatik 14:00etara eta 17:00etatik 20:00etara (astearteetan itxita). 

‘Material Tales' erakusketaren zati bat Londresko Design Museum-etik dator, diseinu garaikideari bere adierazpen guztietan eskainitako munduko museo nagusitik. Gainera, Basque BioDesign Center-en (BDC) eskutik – hondakinetatik eta tokiko baliabideetatik abiatuta material berrien biodiseinuan eta garapenean espezializatua –, erakusketarako edukiak gehitu dira, erakusketa aberasteko eta kontakizuna tokiko ikuspegitik artikulatzeko, Euskadiko tradizio materiala ikerketarekin, industriarekin, berrikuntzarekin eta biofabrikazioaren aukerekin konektatzea helburu. 

Arantxa Ibañez de Opacua Vital Fundazioko zuzendariak, Lucia Savi Londresko Design Museum-eko Komisariotza eta Interpretazio Saileko arduradunak, Olga Iradier Basque BioDesign Center-eko proiektuen zuzendariak eta María Clè moda diseinatzaile arabarrak aurkeztu dute erakusketa. 

Arantxa Ibañez de Opacuak, Vital Fundazioko zuzendariak, erakusketaren helburua azpimarratu du: “inguruko gauza guztietan daude materialak, eguneroko objektuetatik hasi eta bizi garen espazioetan nahiz janzten dugun arropan. Hala ere, oso gutxitan pentsatzen dugu nondik datozen, nola eraldatzen diren eta horiek kontsumitzeak zer eragin duen. ‘Material Tales. Objektuen bizitza’  proiektuak materialen jatorriaren, propietateen eta bizi zikloaren ezagutzaren bidez erakuts dezaketen guztia ulertzen lagunduko digu”. 

Erakusketaren lehenengo zatian Londresko Design Museum-en bildumako 74 objektu daude, hala nola Alvar Aaltoren loreontzi bat, Thonet aulki bat eta Ericofón telefono bat, lehengaien laginekin, argazkiekin, filmekin eta irudi mikroskopikoekin batera. Elementu horien bidez, publikoak deskubrituko du zurak, buztinak, beirak, metalak, plastikoak eta zuntzek nola eman dioten forma bizitza modernoari, eta nola baldintzatu duten egunero erabiltzen ditugun objektuen garapena.

Lucia Savik Londresko Design Museum-en eta Vital Fundazioaren arteko lankidetza azpimarratu du, laginaren diseinuak eta ekoizpenak ingurumenean izan dezakeen eragina murrizteko. “Esposizioa planifikatzean, karbono aztarnaren kalkulagailu bat erabili da diseinu erabakiak bideratzeko, eta eraikuntza material berrerabilgarriak eta karbono aztarna txikikoak aukeratu dira. Beste neurri batzuen artean, ARKABIAn aurretik egindako erakusketa batetik datorren erakusketa-sistema modular bat erabat berrerabili da”.

Erakusketaren bigarren zatiak Euskadi du ardatz, eta haren tradizioa, egungo industria eta etorkizunerako aukerak aztertu ditu. Ikus-entzunezkoekin, argazkiekin eta infografiekin batera, artilea, irute-lanak, ehunak, zura, lanparak eta bioplastikoen xafla handiak daude, baita onddoek eta beste organismo batzuek material berrien garapenean duten ahalmenari buruzko ikerketa-proiektuak ere. Atal horrek, Basque BioDesign Center-en eskutik, baliabide lokalak eta azpiproduktu industrialak erabilera berrietarako lehengai nola bihur daitezkeen erakutsiko du, eta nola irekitzen dituen bideak biodiseinuak aurrera egiteko ekoizpen eredu arduratsuago eta zirkularragoetarantz. 

BioDesign Center-ek (BDC) sormena, berrikuntza eta ekonomia zirkularra lotzen dituen tokiko begirada eman du. “Hiru eremuren bidez – Latxa artilearen errebalorizazioa, azpiproduktu industrialen aprobetxamendua eta biofabrikazioaren aukerak –, diseinuak, naturan inspiratuta, lurraldeko baliabideak industriarako eta gizarterako material, produktu eta aukera berri bihur ditzakeela erakutsiko da. Ikuspegi horrek produktuen bizi ziklo osoa jaso du, materialen jatorritik erabilera amaierara arte, eta Euskadiko eragileen arteko lankidetzak ekoizpen modu jasangarriagoak bultzatzeko duen potentziala balioetsi du”, gaineratu du Olga Iradierrek. 

“Aukera paregabea da diseinuaren, jasangarritasunaren eta berrikuntzaren garrantziaz hausnartzeko, baina baita ekoizteko eta kontsumitzeko modu berriak aurkitzeko beharraz hausnartzeko ere. Gainera, hezkuntza-programa bat ere badu, eta audiogidak egongo dira erabilgarri”, gaineratu du Arantxa Ibañez de Opacuak.  



Materialen mundua ulertzeko ibilbidea 
Jatorriak izeneko gunean, zura, buztina, beira, metala, plastikoa eta zuntzak daude. Lehengaiek eta eskala handiko irudi mikroskopikoek aukera emango dute haien propietateak, jatorria eta balizko aplikazioak zehazten dituzten ezaugarriak ezagutzeko. Egurraren egitura zelularretik hasi eta plastiko askoren petrolio-jatorriraino, atal horrek gure eguneroko bizitzaren parte diren materialak beste modu batera begiratzera gonbidatuko gaitu. Halaber, pizten dituzten erantzun emozionalak aztertu ditu, eta diseinatzaileek nola txertatzen dituzten kontzienteki beren ezaugarri fisikoak eta sentsorialak gurekin bizi diren objektuetan.

Eraldaketa izeneko gunean, ezagutza teknikoek, berrikuntzak eta serieko fabrikazioak lehengaiak nola bihurtzen dituzten produktu dago ikusgai. Objektu originalek, argazkiek eta filmek prozesuak jarraitzeko aukera ematen dute, hala nola altzari desmuntagarriak, edari-latak eta teknologia espaziala. Charles eta Ray Eames eta Gio Ponti diseinatzaileen adibideen bitartez, gune horrek materialen aukera teknikoak eta ekoizpen industrialaren eskala aztertu ditu. Industria Iraultzak zuraren, metalaren, zeramikaren, beiraren eta plastikoaren fabrikazio sistemak eta eboluzioa nola eraldatu zituen erakutsiko digu, produktu berriak, eskuragarriagoak eta kantitate handietan ekoitziak.

Ondorioak izeneko guneak material batzuk erauzteak, eraldatzeak eta kontsumitzeak ingurumenean eta gizakietan duen eragina aztertu du. Aztarna handiko kasuak jorratu ditu, hala nola kotoiaren laborantza intentsiboa, harearen erauzketa nahiz litioaren meatzaritza, eta prozesu horiek ekosistemetan eta baliabide naturaletan dituzten ondorioak aztertu ditu, adibidez, Amazonian eta Kongon kautxuaren gorakadaren garaian egindako gehiegikeriek, mundu gerretan industrian erabiltzeraino. Ibilbideak agerian utziko du objektu bakoitzaren atzean erauzketa, ekoizpen eta garraio kate bat dagoela, eta horren ondorioak ez dituztela beti ikusten objektu hori erabiltzen dutenek.

Bilakaera izeneko gunea diseinatzaileek, zientzialariek eta sortzaileek modu jasangarriagoan lan egiteko aztertzen dituzten alternatibetan oinarritzen da. Zenbait proiektuk, Faber Futures-ek bakterioen bidez sortutako tinduak eta Fernando Laposse-k Mexikoko arto barietateen hostoen bidez egindako Totomoxtle izeneko materiala esaterako, diseinuak ingurumen eta gizarte arazoei erantzuten lagun dezakeela erakusten dute. Erakusketak material konbentzionalen alternatibak ere aurkeztuko ditu, hala nola zelulosarekin fabrikatutako lentejuela biodegradagarriak, eta gutxietsitako baliabideak aprobetxatzeko edo ezagutza tradizionalak berreskuratzeko aukera ematen duten soluzioak. Proposamen horiek materialak erabiltzeko bestelako moduak aztertzen dituzte, eta etorkizuneko diseinurako eta ekoizpenerako beste aukera batzuk planteatzen dituzte.

Euskadi eta materialak leheneratzea 
Basque BioDesign Center-en proposamena hiru garaitan zehar ibiliko da —tradizioa, oraina eta etorkizuna— lurraldeko materialek bizitza berriak aurki ditzaketela erakusteko. Tokiko baliabideetatik, industria-azpiproduktuetatik eta biofabrikazio-prozesuetatik abiatuta, eremu honek diseinatzeko eta ekoizteko beste modu batzuk aztertuko ditu, ingurunearekin lotuagoak, materialen jatorriari eta parte hartzen duten zikloei adi. Euskal atala hiru eremu osagarriren inguruan egituratu da: tradizioari eta paisaiari lotutako materialak berreskuratzea, industria-hondakinak balio erantsiko baliabide bihurtzea eta organismo biziekin esperimentatzea material berriak garatzeko. Ikerketak eta diseinuak aukera berriak ireki ditzaketela eta ekonomia zirkularragoa lortzen lagundu dezaketela erakustea da helburua.

Tradizioa.- Ardi latxa euskal paisaiaren eta landa-kulturaren parte da. Historia zehar, abeltzaintzari eta lurraldearen nortasunari lotuta, bere artileak balioa galdu du ehungintzaren estandarizazioaren ondorioz, eta, kasu askotan, aprobetxatzeko zaila den azpiproduktu bihurtu da. Egoera horrek materialetik haratago doan erronka bat planteatu du: artilearen balioa berreskuratzeak abeltzaintza jardueraren bideragarritasunari eta landa paisaiari eusten laguntzea ere esan nahi du.

Erakusketan, tokiko zuntz hori isolamendu soluzioetan, ehungintzako materialetan eta diseinuko piezetan aplikazio berriak aurkitzen ari dela erakutsiko da, eta horrek balioa eman die artilearen ezaugarriei nahiz jatorriari. Atal honetan, artile landugabeak, artilezko zuntza eta aglutinatzailea konbinatzen dituzten taulak, ehun-zuntzak eta dentsitate handiko feltroak daude. Irute-lan esperimentalak eta BDCrekin lankidetzan diseinatutako lanparak ere aurkeztuko ditu, latxa artilearen adierazpen-aukerak eta aukera funtzionalak aztertzen dituztenak, forma, bolumen eta aplikazio berrien bidez. Ikusgai dauden proiektuek erakusten dutenez, baliabide tradizional bat diseinu proposamen garaikideetan sar daiteke, berreskurapena, memoria eta lurraldea lotuz. Horrela, artileak irtenbide komertzialik gabeko material izateari utziko dio, eta tokiko baliabideen berrikuntzarako eta birbalorizaziorako aukera bihurtuko da.

Erakusketaren atal honetan, Maria Clè diseinatzaile arabarrak mailegatutako objektu-multzoa nabarmendu behar da. Berokiak, lanparak eta abarketak diseinatuz, besteak beste, euskal nortasunarekin hain lotuta dagoen baina gaur egun apenas erabiltzen ez den ardi latxaren artilea berreskuratzea eta errebalorizatzea du helburu. Prozesu tekniko konplexuen eta diziplina anitzeko ikuspegiaren bidez, diseinatzaile arabarrak diseinua, jasangarritasuna eta Lurraldea lotzen dituen bide berria ireki du.

Oraina.- Euskadi, herentziaz eta bokazioz, lurralde oso industriala da. Hamarkadetan zehar, galdategiek, paper-fabrikek eta zerrategiek beren ekonomiari eta ekoizpen-nortasunari lagundu diete, eta, aldi berean, azpiproduktuak sortu dituzte, eta horien aprobetxamenduak erronka berriak planteatu ditu. Testuinguru horretan, biodiseinuak aukera ematen du baliabide horiei beste ikuspegi batetik heltzeko, hondakinak lehengai potentzialtzat hartzeko eta balio erantsi handiagoko produktu bihurtzeko.

Normalean hondakintzat hartzen diren materialei begiratzera gonbidatzen gaitu erakusketak, horien osagaiak, hala nola zelulosa, lignina edo kaltzioa, ikertu eta aplikazio berrietarako aprobetxa daitezkeelako. Begirada horrek aukera ematen du berrerabiltzeko eta birziklatzeko bideak aztertzeko, baita material bakoitzaren aukerak eta inpaktuak aztertzeko ere, ekoizpen prozesu berrietan sartu aurretik. Proposamenak eboluzio bat planteatuko du, erauzteko, fabrikatzeko eta baztertzeko eredu linealetik abiatuta, baliabideak zirkulatu eta erabilera berriak aurkitu ditzaketen ekoizpen sistemetarantz. 

Etorkizuna.- Etorkizuneko diseinua fabrikatu ez ezik, landatu ere egin daiteke. Baliabideen erauzketan eta sintesi industrial hutsean oinarritutako ereduen aurrean, biofabrikazioak organismoekiko eta prozesu biologikoekiko lankidetza aztertzen du, material eta ekoizpen modu berritzaileak garatzeko. Onddoak, bakterioak eta algak aliatu bihur daitezke soluzio berriak ikertzeko hainbat arlotan, hala nola enbalajean, produktuaren diseinuan nahiz modan.

Atal honetan, baliabide organikoetatik abiatuta landatutako materialekin esperimentatuko da. Mizeliozko egiturak eta ontziak — onddoen zati begetatiboa osatzen duen harizpi-sarea —, kombucha eta algen bioplastiko laboreen bidez lortutako zelulosa bakterianozko ehunak ikusiko ditugu. Prototipoek aukera ematen dute material horiek nola garatzen diren, haien propietateak nola eskuratzen dituzten eta zer aplikazio izan ditzaketen jakiteko. Organismo bizidunekin esperimentatzeak bide berriak irekitzen ditu ekoizpenaren, naturaren eta kontsumoaren arteko harremana birpentsatzeko, eta baliabide mugatuen testuinguru batean arduratsuago fabrikatzeko moduari buruzko galderak planteatzen ditu.

Hezkuntza-programa eta audiogidak 
‘Material Tales’ erakusketaren inguruko hezkuntza-eskaintza aukera jasangarri berriak deskubritzeko gonbidapena da, baita baliabide naturalek, jasangarritasunak eta material berriek etorkizun arduratsuagoa eraikitzen nola lagun diezaguketen hausnartzeko gonbidapena ere. Taldeko dinamiken bidez, hala nola ekonomia zirkularrari buruzko karta jokoak eta puzzleak, eta gatzarekin, artilearekin, buztinarekin eta jatorri biologikoko beste material batzuekin lan sentsoriala eta sortzailea ardatz duten tailerren bidez, jarduerak zuzeneko esperimentazioan oinarritzen dira. Materialak manipulatzeak haien propietateak aurkitzea, haien aukerak aztertzea eta heien eraldaketan nahiz berrerabilpenean esku hartzen duten prozesuak hobeto ulertzea ahalbidetzen du.

Proposamenek bisitarien pentsamendu kritikoa, hausnarketa eta parte-hartzea sustatzen dute, eta bisita-tailerren, bisita komentatuen eta asteburuko tailer irekien bidez garatzen dira. “ARKABIAko gainerako hezkuntza-programazioan bezala, jarduerek ikuspegi pedagogikoa dute, publiko guztientzako esperientzia irisgarria eta aberasgarria bermatzera bideratua”, azpimarratu du Ibañez de Opacuak.

Erakusketak, halaber, audiogida bat du, QR kode baten bidez eskuragarri dagoena, eta erakusketaren funtsezko puntuetan zehar ibilbidea egingo du gaztelaniaz, euskaraz, ingelesez eta zeinuen hizkuntzan. Gainera, aretoan instalatutako Bluetooth teknologian eta beacons-etan oinarritutako aplikazio batek bisitariaren posizioa automatikoki detektatzeko eta ibilbideko puntu bakoitzari dagozkion edukiak aktibatzeko aukera ematen du, eta, horrela, erakusketa espaziotik egiten den joan-etorriari egokitutako bisita esperientzia errazten du.

‘Material Tales. Objektuen bizitza’ 2027ko martxoaren 1era arte dago ikusgai ARKABIAnn (Posta kalea 13-15), astelehenetik igandera, 11:00etatik 14:00etara eta 17:00etatik 20:00etara. Astearteetan itxita. 

